text: Lastbilchauffør overså mørk cyklist i rundkørsel
  02 februar 2012 kl. 09.56
  En 18-årig kvinde blev torsdag morgen dræbt ved trafik-ulykke i Billund, da en lastbilchauffør overså kvinden, der kørte på en cykel uden lys og reflekser, i en rundkørsel.
  - Lastbilchaufføren skulle lige over i rundkørslen. Han sænkede hastigheden men overså cyklisten på cykelstien - sandsynligvis på grund af, at cyklisten kørye uden lys og reflekser, oplyser politikommissær Lars Chr.Thomsen fra Billund Politi til TV SYD.
  Ulykken skete i rundkørslen ved SuperBrugsen i Billund kort før kl. 7 torsdag morgen
  Den 18-årige kvinde, der var bosat i lokalområdet, blev dræbt på stedet.
  Lastbilchaufføren er en 48-årig mand fra Agerbæk, der sigtes for uagtsom manddrab.
  